Papersnake/gushiwen huggingface dataset:
类试院放榜众论以得士为庆作古诗一章呈详定钱宪元素及同院诸公绍兴甲子十月二十八日也
郑刚中（宋代）

书生业辞艺，不为觅科举。胸中负器识，笔下有今古。

君看阿房赋，岂是布衣语。独其在糊名，贵贱惟所主。

得之类至宝，弃去祗如土。有司开化炉，镕铸要精处。

时方为鼎镛，小冶不应鼓。诸公皆名流，学海浩吞吐。

丹灵骨先换，入榜尽龙虎。访以执文柄，我亦费罗取。

书生家风寒，仆马在何许。趼足赴重围，裹饭坐长庑。

视公帘幕间，若有霄汉阻。那知先达心，每事必念祖。

未把短檠弃，尚记灯烛苦。关防周罅隙，考校到毫缕。

杂置战场文，一字不轻与。如持古黄钟，端坐分律吕。

在处拔其尤，可但十得五。奉此贤能书，足以上天府。

蜀士多豪英，父老自能数。谓或有遗珠，勉使相接武。

我辈酒樽空，边城隔烟雨。
秋雨喜霁
黄裳（宋代）

阳光方接物，阴蔽已开关。水落盈虚定，云收去就閒。

菊花窥晓日，松影撼秋山。滞思可乘兴，一联还解颜。
岳色
石介（宋代）

春近满鲁分，雨馀堆汶河。
浓云映不尽，残照射来多。
高与在临县，闲临月上坡。
特开西北户，爱此郁嵯峨。
雨中书事 其二
程洵（宋代）

经邱久已罢巾车，寄傲南窗意自舒。一炷妙香清万虑，芭蕉叶上雨疏疏。
离亭燕 咏燕
曹尔堪（清代）

记得杏园新放，社日近时来访。寻着旧巢思度岁，早已香泥零荡。

芹渚柳花村，独自飞飞凝望。

系足红绡无恙，蓦有离情别状。王谢人家刚废尽，欲入乌衣惆怅。

失路巧呢喃，唯有落花依傍。
过沈居士山居哭之
王维（唐代）

杨朱来此哭，桑扈返于真。
独自成千古，依然旧四邻。
闲檐喧鸟成，故榻满埃尘。
曙月孤莺啭，空山五柳春。
野花愁对客，泉水咽迎人。
善卷明时隐，黔娄在日贫。
逝川嗟尔命，丘井叹吾身。
前后徒言隔，相悲讵几晨。
和邓慎思未试即事杂书 其二
曹辅（宋代）

邓子诗成癖，苦吟秋夜长。江山得奇秀，风月借清凉。

郢曲高难和，骚人兴未忘。从君乞馀教，换骨有仙方。
杂诗 其一
任大椿（清代）

驾言游广陌，楼观何煌煌。飞甍倒薤垂，反宇阴虬翔。

文绮交四倒，玉垒罗中央。交错尽三爵，起致丈人行。

朝暮异今昨，襟带成参商。愁人易为乐，短歌亦能长。

毋辞桂醑倾，继以兰膏光。香檀拨冰柱，春醪炙柔簧。

乐阕众宾散，起瞻天雨霜。
北海
汪遵（唐代）

汉臣曾此作缧囚，茹血衣毛十九秋。
鹤发半垂龙节在，不闻青史说封侯。
五杂组
权德舆（唐代）

五杂组，旗亭客。往复还，城南陌。不得已，天涯谪。
大雪晚睡梦李德修插琼花一枝与语甚久既觉作此诗时在洞山
释德洪（宋代）

穷年踏黄尘，旅卧每自鄙。此山颇岑寂，饮食亦清美。

瘦藤当一折，且作终老计。晓堂看春雪，秀色净窗几。

炉暖倚蒲团，颓然成坐睡。君从何所来，会我清梦里。

琼花斜袅帽，眸子湛秋水。伊予杂欢笑，应阿竟何事。

忽然长揖去，惊觉在千里。人生孰非梦，安有昏旦异。

心知目所见，历历皆虚伪。他日或相逢，何殊开睫寐。

此诗当见渠，一展笑相视。
文约既行复作此送之
李流谦（宋代）

登山临水远送君，征鸿掠天不堪闻。
临岐握手惜此别，车已载脂仆在门。
骊歌未残心欲动，剪烛夜谈如昨梦。
茂林已扫山阴迹，地黄犹注床头瓮。
明朝咫尺隔沧溟，烟波渺渺迷羌津。
我亦归来念杂索，孤坐手取柏子焚。
君绝畛畦我平易，肝胆相倾无复讳。
春风万斛撒金莲，迟君理作连宵醉。
问大钧赋
刘禹锡（唐代）

始，馀失台郎为刺史，又贬州司马，俟罪朗州，三见闰月。人咸曰：数之极，理当迁焉。因作《谪九年赋》以自广。是岁腊月，诏追。明年，自阙下重领连山郡印缓。人咸曰：美恶周必复。第行无恤，岁杪其复乎？居五年，不得调。岁二月，有事于社。前一日致斋，孤居虑静，滞念数起，伊人理之不可以晓也，将质诸神乎！谨贡诚驰精；敢问大钧。其夕有遇，寤而次第其辞以为赋。

圆方相函兮，浩其无垠。窅冥翁辟兮，走三辰以腾振。孰主张是兮，有工其神。迎随不见兮，强名之曰大钧。欹以临下兮，巍乎雄尊。天为独阳，高不可问。工居其中，与人差近。身执其权，心平其运。循名想像，或可以讯。曰：“嘻！蒙之未生，其犹泥耳。落乎埏植，惟钧所指。忽然为人，为幸大矣。工赋其形，七情与俱。啬智不受，畀之以愚。坦坦之衢，万人所趋。蒙一布武，化为畏途。人或誉之，百说徒虚；人或排之，半言有馀。物壮则老，乃惟其常；否终则倾，亦不可长。老先期而骤至兮，否逾数而叵量。虽一夫之不获兮，亦大化之攸病。谨荐诚上问兮，俛伏以听。”

是夕寝熟，梦游乎无何有之乡。抗陛级乎重霄兮，异人间之景光。中有威神，巾金甲而炜煌。命之使前兮，其音琅琅。曰：“吾大化之一工也。居上临下，廉其不平。汝今有辞，吾一以听。播形肖貌，生类积亿。橐龠圈匡，镕炼消息。我之司智，初不尔啬。不守以愚，覆为汝贼。既赋汝形，辅之聪明。盍求世师，资适攸宜？胡然抗志，遐想前烈？倚梯青冥，举足斯跌。韬尔智斧，无为自伐。凿窍太繁，天和乃泄。利径前诱，多逢覆辙。名肠内煎，外火非热。今哀汝穷，将厚汝愚。剔去刚健，纳之柔濡。塞前窍之伤痍兮，招太和而与居。贳以待人兮，急以自拘。道存壶奥，无示四隅。轧物之势不作兮，见伤之机自无。汝不善用，吾焉啬乎？且夫贞而腾气者膴膴，健而垂精者昊昊。我居其中，犹轮是蹈。以不息为体，以日新为道。裸鳞蜚走，灌莽苞皂。乃牙乃甲，乃血乃剖。阳荣阴悴，生濡死槁。各乘气化，不以意造。赋大运兮无有淑恶，彼多方兮自生丑好。尔奚不德馀以骤壮，姑尤我以速老耶？观汝百为，又或不然。赤子哇哇，忽其能言。亦既名物，几时蹁跹。春耕其丘，投种之日，释耒而叹，何时实栗？望所未至，谓馀舒舒。欲其久留，谓我瞥如。我一子二，谁之曲与？彼蒹葭之苍苍兮，霜霰苦而中坚。松竹之皲皴索箨兮，不若榯笋之可怜。纳材苇而构明堂兮，固容消而力完。扬且之皙兮，不可以常然，当锡尔以老成。苍眉皓髯，山立时行。去敌气与矜色兮，噤危言以端诚。俾人望之，侮黯不生。尔之所得，孰与壮多？不善处老，问馀而何？”

授教而回，蘧蘧形开。向之威神，孰为来哉？乃遽衣促盥，端虑涤想。委佩低管簪，持簿叩颡而言曰：“楚臣《天问》不酬，今臣过幸，一献三售。始厚以愚，终期以寿。忘上问之罪，灌已然之咎。心增故术，腹饱新授。驰神清元，拜手稽首。”
送姜厚兄弟
杨杰（宋代）

之子别庭闱，乡心夜夜飞。芝兰经岁老，鸿雁傍春归。

芳草随征棹，和风上綵衣。鸣桹声渐远，月满钓鱼矶。
慧聚杂题 乘初游慧聚到翠屏轩上月华转上方及翠微阁日已晚矣不容他访乃归
李乘（宋代）

两月寓昆山，耳目厌烦闹。饮啄落樊中，多嚬少嬉笑。

岁节簿书稀，慧聚富清峭。愿偷一日閒，进步访殊调。

石台出神功，殿宇自梁诏。胜境布高低，虽难亦容造。

平阁翠屏轩，苍然插峰峤。满眼岁寒物，将迎若盟要。

新阁亦虚明，隐显入凭眺。乾坤指顾閒，孙登一长啸。

迤逦上月华，老碧倚烟奥。夜半谁有力，负鳌族嵩少。

层层转上方，冰岩隐诸妙。嵌崆本自然，不凿混沌窍。

方寸有泓泉，清彻宛秦照。几次菖蒲风，为解众生躁。

别有古道场，数级下移趠。石佛梦中来，天手造容貌。

于此稍盘桓，平昔恨难到。欲掷下山筇，尽作雾中豹。

奈何苟禄身，未得从吾好。他日龙眠山，相期有耕钓。
晚步城外
朱翌（宋代）

芒履宽柔野策轻，晚来无暑步重闉。
人间争梦大槐国，物外谁寻小草民。
一鹭缓飞为我伴，半川铺练写余真。
何从可觉秋消息，忽有凉飔到白苹。
燕京五月歌 其一
徐渭（明代）

石榴花发街欲焚，蟠枝屈朵皆崩云。千门万户买不尽，剩与女儿染红裙。
兴国璨老浴堂新成以伽佗见示戏成三绝句 其一
李纲（宋代）

湛然定水满新池，试浴金毛狮子儿。普愿众生尽无垢，此身何惜汗成泥。
幽人
吴应奎（清代）

丹嶂横枫林，半壁白云互。黄上宅幽人，绿崖断梯磴。

时有鹤飞来，玄猿睡初醒。汲水去清溪，泠然候疏磬。
湖上二首 其二
张宪（元代）

红杏墙头粉蝶，绿杨窗外黄鹂。何处春光最好，蹋青人在苏堤。
寻贾尊师
卢纶（唐代）

玉洞秦时客，焚香映绿萝。新传左慈诀，曾与右军鹅。

井臼阴苔遍，方书古字多。成都今日雨，应与酒相和。
余寓汀州沙县，病中闻前郑左丞璘随外镇举荐…感悟也
韩偓（唐代）

莫恨当年入用迟，通材何处不逢知。桑田变后新舟楫，

华表归来旧路岐。公干寂寥甘坐废，子牟欢抃促行期。

移都已改侯王第，惆怅沙堤别筑基。
送汪仲嘉尚书帅隆兴兼简王公明枢密
释宝昙（宋代）

又冬一月方岁除，适当公归开府初。
汝离前驱土牛后，我天子府公吹嘘。
臂端橐籥元自如，与民岁年无负租。
民痴望公不愿馀，愿公夕马先朝车。
高牙大纛如浴凫，出没千里来哺雏。
西山莫雨知有无，使君两眼吞江湖。
庐山老子霜髯须，如世界阔造物炉。
两翁故人肯情疏，诚知握粟不可呼，
待作二凤鸣韶图。
公退言怀
王禹偁（宋代）

吏胥围绕簿书堆，病眼昏昏素发垂。
已觉文章无用处，不归田里待何时。
两衙决事官差我，五日延英诏问谁。
赖有古人踪迹在，只应蘧宁是吾师。
出山
李弥逊（宋代）

白雾花烟昼不分，竹风梢雨乱纷纷。
杖藜来往成何事，添我胸中一壑云。
秦州后园春宴赠部署刘几阁使
张方平（宋代）

柳暗三眠困，花繁二月香。情怀当酒尽，兴味为春长。

叠鼓渔阳节，清讴北里妆。阶前乐无误，席上有周郎。
书事
赵蕃（宋代）

贫非事烹煎，病止治药物。
乌薪鬻之市，束缚论寸尺。
烟浮多稚松，质重非老栎。
炽焰忽复然，寒灰已成积。
望桂宫 其三
屈大均（明代）

我后生南岳，神兵扫北畿。威灵群帝接，光耀八龙飞。

紫盖留金殿，朱陵望玉旂。几时从大隗，还驾五云归。
同吴周朋高虞卿寻泉憩积暑下庵
王洋（宋代）

缭绕寻泉远步迟，倦逢篱外敞庵扉。
门前竹长云垂舞，岩下泉甘雪未飞。
景物偏幽缘舍小，茶香看客为僧稀。
相公房舍添人否，拟灌春园住翠微。
奉和薛员外谊赠汤评事衡反招隐之迹兼见寄十二韵
皎然（唐代）

喜友称高儒，旷怀美无度。近为东田诱，遂耽西山趣。

庭有介隐心，得无云泉误。府公中司贵，频贻咫尺素。

郡佐仙省高，亦赠琼瑶句。诮兹长往志，纡彼独游步。

禅子方外期，梦想山中路。艰难亲稼穑，晨夕苦烟雾。

曷若孟尝门，日荣国士遇。铿锵聆绮瑟，攀折迩琼树。

幽践随鹿麋，久期怨蟾兔。情同不系舟，有迹道所恶。
次韵和渊明饮酒诗二十首 其八
李纲（宋代）

我本田野人，萧然岩壑姿。麋鹿喜丰草，鹪鹩安一枝。

误学霸王略，肯吐陈平奇。世故乃如此，拙谋何所为。

宾至且饮酒，吾身岂长羁。
黄氏冲和堂
陆游（宋代）

冲和堂中和气袭，堆笏满床群从集。
宜州太史一纸书，百年笔从犹山立。
使君所学何超然？要是胸中不负天。
王畿奉使才廿日，忠厚风流天下传。
国家多事民力困，正要设施先百郡。
但令一念与天通，河南南阳亦可问。
郊庙歌辞 五郊乐章 黄帝宫音 舒和
魏徵（唐代）

御徵乘宫出郊甸，安歌率舞递将迎。自有云门符帝赏，犹持雷鼓答天成。
水龙吟 七夕，和施西亭
陈霆（明代）

水花亭馆初凉，月痕照在葡桃架。星期此夕，针奁未启，蛛丝先挂。

虹断东楼，雨收北渚，露盘清泻。望湘帘起处，果筵初设，儿女辈、花相亚。

缥缈行云低度，耿河津、仙軿飞驾。鹊才传喜，虫还催织，欲留无暇。

又是匆匆，离肠中断，幽欢空罢。叹天长地久，迢迢一水，两情终夜。
修西方十二时 其九
道镜　善导（唐代）

黄昏戌，勿使身心多过失。十恶虽然亦往生，何如上品莲开疾。
咏怀五首 其一
马鸣萧（清代）

投畚去南亩，羲皇入北窗。相将重彝鼎，何敢问旌幢。

淡荡云中树，委蛇天际艭。悠然别有得，一壑与长江。
送赵宰之上虞二首
于石（宋代）

吾闻句践国，昔有鸱夷子。
沼吴收雋功，扁舟五湖里。
又闻越东山，安石真奇士。
一局别墅棋，失笑屐折齿。
缅怀百世风，可以肃顽鄙。
峨峨禹穴山，滔滔浙江水。
山川今犹昔，宁无安与蠡。
为我谢二公，幸为苍生起。
催妆
黄滔（唐代）

北府迎尘南郡来，莫将芳意更迟回。虽言天上光阴别，

且被人迟更漏催。烟树迥垂连蒂杏，彩童交捧合欢杯。

吹箫不是神仙曲，争引秦娥下凤台。
风沙
陈杰（宋代）

清野风沙觉更长，谪仙此日尚能狂。一株残柳专春事，两箔颓篱共夕阳。

过鹢去空江浪白，归鸿没尽塞云黄。酒醒何处吹羌笛，未省吴儿有石肠。
偈颂一百零二首 其七十九
释绍昙（宋代）

毒窠蜂，恶相从。棒不至心死，喝不到耳聋。拨玄枢于机轮转处，丧家私于小玉声中。

怨无穷，恨无穷。有口不能分雪得，一年一度，且听落花啼鸟诉春风。
岁寒堂
郭印（宋代）

草木摧枯尽，穷冬独后凋。
坚姿工傲雪，直干上凌霄。
烟色蒙高盖，风声涨晚潮。
只怜桃与李，一向媚春韶。
赠子仪张博士还南京胄监
金幼孜（明代）

新除博士南京去，一骑迢迢发蓟城。久别未忘乡里意，相逢不尽故人情。

夕阳红树孤帆影，野水寒云落雁声。职教成均知不忝，深期作育赞皇明。
舟泊曹娥祠下
薛嵎（宋代）

身没一朝事，孝名垂至今。
江空夜涛泣，日落雾天阴。
社祭陈箫鼓，蛮歌进宝琛。
予生无愧怍，风浪不惊心。
登第报家人
董德元（宋代）

御笔封题墨未乾，君恩重许拜金銮。
故乡若问登科事，便是当初老榜官。
集英殿赐进士及第恭谢诗
文天祥（宋代）

于皇天子自乘龙，三十三年此道中。
悠远直参天地化，升平奚羡帝王功。
但坚圣志持常久，须使生民见泰通。
第一胪传新渥重，报恩惟有厉清忠。
子夜歌
沈天孙（明代）

轻桡荡北渚，中流拗藕丝。
藕丝不可断，缠绵会有时。
游佑七年丁未十一月朔蔡久轩自江东提刑归抵
王撝（宋代）

嵯峨武夷山，中有梁栋姿。
凤凰鸣高岗，隐见视其时。
孰若阿房宫，下容五丈旗。
孰奏箫韶乐，和声召来仪。
才大古人用，论高人先知。
晦翁千载人，源流有余师。
衣传正大学，时吐蹇谔辞。
国步方险艰，忧端终南齐。
袖有济时策，真言琅玕披。
忠嘉计稷契，不事激与随。
辩论黼座侧，听纳天颜怡。
林林陛楯郎，相顾胥叹咨。
中有张万福，拜贺太平基。
正赖中流柱，障澜使东之。
胡为勇於去，神龙不容羁。
平生廉靖操，为国张四维。
西风送汉节，凛凛和霜威。
皇华驰周显，书锦辉绣衣。
沮台占二星，今夕躔已移。
江右九州地，俗弊民已疲。
高褰赤帷裳，下照及隐微。
刑清民乃服，莠除昔始滋。
烹鲜戒政扰，漏鱼宁纲稀。
要令珥笔俗，洗心学书诗。
更令佩犊子，竭力事耘耔。
鄱江歇澜波，贯索韬光辉。
丕变东楚俗，若咏洙泗涯。
小试大儒效，泰山一毫釐。
宁如立本朝，措世复雍熙。
无容孔席暖，伫兴宣室思。
归来纳绛节，平登黄扉叶。
富贵推不去，乘留复须疑。
立夏前偶成
缪公恩（清代）

入夏馀三日，春光有几何。鸟声宿雨少，花瓣落风多。
句 其二
范致虚（宋代）

潋滟郎官水，崔巍大别山。
草书歌
陆游（宋代）

倾家酿酒三千石，闲愁万斛酒不敌。
今朝醉眼烂岩电，提笔四顾天地窄。
忽然挥扫不自知，风云入怀天借力。
神龙战野昏雾腥，奇鬼摧山太阴黑。
此时驱尽胸中愁，槌床大叫狂堕帻。
吴牋蜀素不快人，付与高堂三丈壁。
后七问 其七 问剑
成鹫（清代）

举世争雄日，何妨独守雌。冤亲平等视，风雨寂寥为。

浩气销能否，全身付与谁。一弹三太息，惟许湛卢知。
闻开化兵乱问讯吾廷介父子
孙一元（明代）

问讯南来客，移家近向城。长贫方学道，多病更闻兵。

顾我蓬蒿质，怜君江海情。续盟定何日，瓢笠祝融行。
偈颂一百一十七首 其九十八
释绍昙（宋代）

筀笋剪龙须，山茶烹雀舌。款客话家私，各打乡谈说。

闽蜀同风，浙音迥别。老倒芝峰耳重听，子规声诉三更月。
齐天乐 寿方君会
洪希文（元代）

山阴文会才三日，怀阵迹都如扫。郁郁葱葱，融融溢溢，和气偏扫瑶草。春光未老。便撒放莺花，收回梨枣。醉咽霞浆，寿星侧畔神仙岛。墙屏翩翩学子。总芝兰玉树，映入娟好。德耀新归，子平毕娶，来岁掌珠可抱。名缰利锁。任禄食千钟，位登八座。贵不如闲，与儿郎自效。
守闸
王冕（元代）

行船无十日，守闸滞多时。
纵使心如铁，难忘□若丝。
野亭花淡淡，沙岸草离离。
日暮闻征雁，令人有所思。
女冠子·春山夜静
李珣（五代）

春山夜静，愁闻洞天疏磬。玉堂虚，细雾垂珠佩，轻烟曳翠裾。
对花情脉脉，望月步徐徐。刘阮今何处？绝来书！
秋夕寓居精舍书事
卢汝弼（唐代）

叶满苔阶杵满城，此中多恨恨难平。疏檐看织蟏蛸网，

暗隙愁听蟋蟀声。醉卧欲抛羁客思，梦归偏动故乡情。

觉来独步长廊下，半夜西风吹月明。
和王觉民双泉道中
王之道（宋代）

白云深处是吾家，山市归来日影斜。
独立前村聊送目，孤村送水闹寒鸦。
夏夜
王德馨（清代）

衡门客散静无哗，唧唧虫声透碧纱。消得夜凉清似水，雨余残月在荷花。
瞿唐峡
陈谦（宋代）

庸蜀诸羌水，荆吴万里浑。
不将崖约束，焉句壑崩奔。
线引温汤浦，觞浮雪水源。
槎程疑欲尽，西望气魂魂。
菩萨蛮·暑烦人困初时午
王齐愈（宋代）

暑烦人困初时午。午时初困人烦暑。新诗得酒因。因酒得诗新。缕金歌眉举。举眉歌金缕。人妒月圆频。频圆月妒人。
小三侄远持兄嫂之命见访于荒寒寂寞中将归二
曹勋（宋代）

投老台山麓，松篁筑靓幽。
行年今七十，抚事几春秋。
但喜亲情话，难忘为小留。
山川烦跋履，事事见操修。
舟过采石拟吊谪仙风雨所阻弗遂
胡奎（元代）

炮车云兴大风作，收帆夜傍沙洲泊。春阴遮断蛾眉亭，不见蛾眉镜中落。

欲吊开元李谪仙，锦袍一去三千年。如何古时月，不照今人船。

自从捉月上天去，不知月落归何处。月照人间无古今，江流不断天沈沈。

乾坤清气古亦少，大雅遗音向谁道。白也明朝知我来，放出蛾眉翠如扫。
鹧鸪天（席上赠别）
管鉴（宋代）

杨柳梢头月未残。杏花开尽却春寒。宾鸿社燕寻常别，渭北江东别更难。

尊欲尽，夜将阑。明朝马首便长安。悬知不作人间住，归去春风玉笋班。
寻刘处士
皇甫曾（唐代）

几年人不见，林下掩柴关。留客当清夜，逢君话旧山。

隔城寒杵急，带月早鸿还。南陌虽相近，其如隐者闲。
京兆尹厅前甘棠树降甘露
钱起（唐代）

内史用尧意，理京宣惠慈。气和祥则降，孰谓天难知。

济旱露为兆，有如埙应篪。岂无夭桃树，洒此甘棠枝。

玉色与人净，珠光临笔垂。协风与之俱，物性皆熙熙。

何必凤池上，方看作霖时。
同蔡冶田金游西山登秘魔崖望石壁
费密（清代）

绝壁几人到，虚崖一望收。秋声先众木，日气射高楼。

僧少不鸣鼓，帘稀只挂钩。却愁山雨重，杼柚卷溪流。
刘孺人挽诗
叶适（宋代）

嗃嗃当年女手缝，一家从此更雍雍。
性安於善行无迹，儿自为雍笔有踪。
闻说湖清见龙首，还疑墓长羃云峰。
哀情变化何级极，留泽凌霄绛绕松。
过龟峰
杨万里（宋代）

大龟昂首瞻南天，仙人赤脚骑龟肩。
小龟一双走随母，指爪穿尽追不前。
仙人不知卜何事，蹈脱绿毛纷满地。
老夫也要钻一钻，何日故园遂归计。
答吴知府仲登见招三绝
释宝昙（宋代）

一夜溪西唤客船，黎明十里走平川。
尘泥未办湖山脚，更要长斋古佛前。
朝中措
李伯虎（宋代）

史君清德比清湘。妙政古相望。闲暇恩波万井，笑谈风月千章。

闲勤劝驾，几人怀德，刻意腾骧。试问匣中长剑，也应增焕光芒。
周和叔挽词
许及之（宋代）

不烦月旦课乡评，少日声名老更成。百里恩波东浙水，两州遗更蜀江城。

操持坚彻神明惧，精爽全归父母生。子有笔端公不死，故交零落我伤情。
菩萨蛮·冰肌玉衬香绡薄
杨冠卿（宋代）

冰肌玉衬香绡薄。无言独倚阑干角。相见又还休。可堪归去愁。碧波溪上路。几阵黄昏雨。归去断人肠。纱厨枕簟凉。
次韵张君寿来见二首
陈著（宋代）

大学门庭不易登，参前新意逐时生。
须教一敬存神舍，莫是多吟费管城。
福禄咫尺边界停车怅望有作 其四
屈大均（明代）

雨急不成瀑，林高知有山。拨花寻径口，攀竹上天关。

儿女穿黎锦，生涯鬻白鹇。晚来飞騕马，投宿有欢颜。
水调歌头 胭脂井次汤碧山教授韵
许有壬（元代）

他山一卷石，何意效时妆。天生偶然斑驳，兰麝不能香。＊作陈家宫井，浇出后庭玉树，直使国俱亡。故邑久眢废，陈迹草茫茫。叹人间，才璇室，又阿房。丽华＊发如鉴，曾此笑相将。一旦江山瓶坠，犹欲夫妻同穴，甚矣色成荒。五色补天缺，万世仰娲皇。
秋思
高蟾（唐代）

天地太萧索，山川何渺茫。不堪星斗柄，犹把岁寒量。
拟感兴二首
项安世（宋代）

吾心本虚直，万象同一流。
坐遭云沙矇，次序失九畴。
習空徒妄想，致察在勤修。
学问日以广，思辨日以周。
行行重行行，马迹遍九州。
始知亿万叶，一干本同抽。
扬州
孙衣言（清代）

二月烟花奈客行，小红桥外雨初晴。最怜明远伤时后，犹有隋家水调声。

六代山河残雪尽，早春城郭绿杨生。千秋呜咽邗沟水，入世樊川别有情。
园丁折花七品各赋一绝单叶御衣黄
范成大（宋代）

舟前鹅羽映酒，塞上驼栈截肪。
春工若与多叶，应入姚家雁行。
昭武太守王子文日举李贾严羽共观前辈一两家
戴复古（宋代）

文章随世作低昂，变尽风骚到晚唐。
举世吟哦推李杜，时人不识有陈黄。
登秦望山
薛据（唐代）

南登秦望山，目极大海空。朝阳半荡漾，晃朗天水红。

谿壑争喷薄，江湖递交通。而多渔商客，不悟岁月穷。

振缗迎早潮，弭棹候长风。予本萍泛者，乘流任西东。

茫茫天际帆，栖泊何时同。将寻会稽迹，从此访任公。
次韵不浮弟自金陵相过
高斯得（宋代）

老夫睡眼方昏花，梦中忽闻歌隶华。
暮春逢此晴雨好，足慰飘隶少陵老。
知君重踏东华尘，先访雪堂老师兄。
大篇铿鍧来扣寂，读之宛如花萼集。
花残谁复倚栏干，黄鹤催归呼子安。
此花当屈第一指，徐娘风情犹可喜。
诗成共赋岂厌多，惠连何不偕羊何。
古来难并良与美，报答春光一盛旨。
勿云数见恐不鲜，勿忧相煎豆箕然。
我今已信天行止，小冯当门乃吾意。
一春花恼只颠狂，行乐最怕功名妨。
杜牧寻春迟有悔，且须十日浇磊隗。
再次韵
陈造（宋代）

二子峨冠共我长，即看紫绶映银黄。
不须握手论家谱，更举宣尼与伯阳。
瞿唐峡
阳枋（宋代）

壁绝昼昏明，猿高髣髴音。不关天宇窄，自是峡流深。

既晓迟朝日，未西还夕阴。扁舟平涉险，凭取有孚心。
一字百题示商君祥 其九十四 愁
李俊民（金朝）

解使回肠断，能催两鬓秋。天涯未归客，容易上眉头。
登望越亭寄程给事
赵抃（宋代）

望越亭无一点尘，迢迢东首座凝神。雨馀岫色浓如黛，日出波凝烂若银。

我类武陵归去客，君为蓬岛上头人。谁知老守吾乡便，得与诗翁作善邻。
周玄初祷雨诗
张经（宋代）

昆仑之西东海东，中有一士巢云松。朱颜黑发神所钟，服食雨露乘天风。

朝骑黄鹤天门穹，夜被紫霞栖崆峒。人间有急岁有凶，裨补造化多其功。

己酉之岁夏五中，连月不雨何当烛。祝融司令百怪丛，妖精吐焰天地雺。

火星出走穹壤红，海水欲竭山为童。官僚揭虔士庶恫，焚尪剪爪百虑穷。

大龙酣睡痴且聋，小龙戢戢潜其踪。君能独出超凡庸，拔剑起指天南虹。

嘘阴吸阳神且恭，囊括万象罗心胸。有书直达上帝聪，泥金倒写不暇封。

当空举手祝未终，霹雳直下西南峰。道人足踏金芙蓉，口呼六甲丁与从。

龙神不兴吾不容，纵以烈火焚其宫。须臾龙伯施乃工，海波竖立银河通。

桑麻菽粟青且葱，野花石竹俱纤秾。道人之术孰与同，调和燮理偕孤公。

方今海内殊未雍，焦头烂额愁边烽。烦君为提九节筇，直上阊阖跻九重。

凌风大笑招群雄，一洗宇宙皆冲融。
宫词 其四十六
杨皇后（宋代）

小小宫娥近水居，雕楣绣额映清渠。忽然携伴凭低槛，好是双莲出水初。
次韵邠倅王正夫
晁补之（宋代）

函谷鸡鸣满面尘，夫君泛爱尚为亲。
清时有味俱吾党，黄发相看更几人。
物理未惊翁丧马，世情应笑子知津。
似闻绝塞风沙苦，只约觥船莫负春。
岁旱
释文珦（宋代）

经岁雨不作，溪源皆绝流。
旱妖长似夏，虫响谩占秋。
满目伤黎弈，焦心在冕旒。
天河盍倾泻，并洗甲兵忧。
入村
方岳（宋代）

宿雨初晴晓日晶，弥川满谷白云平。
灿银堆裹素螺髻，画出江潮万里横。
燉煌太守后庭歌
岑参（唐代）

燉煌太守才且贤，郡中无事高枕眠。太守到来山出泉，黄砂碛里人种田。

燉煌耆旧鬓皓然，愿留太守更五年。城头月出星满天，曲房置酒张锦筵。

美人红妆色正鲜，侧垂高髻插金钿。醉坐藏钩红烛前，不知钩在若个边。

为君手把珊瑚鞭，射得半段黄金钱，此中乐事亦已偏。
旧內曲水池
汪元量（宋代）

锦沟引水入觞池，两两金船上下驰。
春季夫人扶辇疾，玉堂学下带花迟。
当时行乐虽然秘，此日遗踪自可悲。
回首支郎新栋宇，浮屠千尺白差差。
句
薛弼（宋代）

南县富角盐，沿田劳少休。
次韵明应仲宗传送供
释德洪（宋代）

老住江上村，随分亦迎送。陪堂一钵饭，不得日日供。

唯无清净福，正坐失脩种。后身老湘庞，测然施心动。

妙语俱积香，把玩废吟讽。才高气骏特，飞兔不受控。

天与洗妒悭，何止愈头痛。吾闻佛事门，同宗而异用。

甘贽打粥锅，应仲独送供。
咏诸葛亮
郑絪（唐代）

草庐龙旧卧，花府凤曾栖。
杂咏五首。石子松
储光羲（唐代）

盘石青岩下，松生盘石中。冬春无异色，朝暮有清风。

五鬣何人采，西山旧两童。
一剪梅 忆叶竹君姊
许淑慧（清代）

淡月玲珑映竹林。欲共幽寻。谁共幽寻。曲阑干外薄寒侵。

虫也闲吟。人也闲吟。

芳景当前恨转深。不是秋心。却是秋心。焚香独自理瑶琴。

待觅知音。难觅知音。
望江南
陶明淑（宋代）

秋夜永，月影上阑干。客枕梦回燕塞冷，角声吹彻五更寒。无语燕眉攒。

天渐晚，把酒泪先弹。塞北江南千万里，别君容易见君难。何处是长安。
右揆邹公由齐入闽齐人有华泉子者与公友抱病不获出饯作诗以遗之三首 其一
边贡（明代）

懊恼复懊恼，鸡鸣一何早。病夫掩关卧，游子就长道。

娟娟窗中月，照见窗下草。室迩人遂遐，离忧坐堪老。
送南京大理寺正赵鲲迁守汉中府
湛若水（明代）

闻鲁多君子，于今一见之。一见雅素心，语默存真机。

大笔见心画，方正无斜欹。生心发于政，汉中何足治。

使君行无迟，候迎竹马儿。
暂归桂隐杂书四首 其一
张镃（宋代）

风院帘垂飐翠旌，茂阴疏转表新晴。清和自是常年景，有底今番触拨人。
经筵彻章御赐诗卷
王与钧（宋代）

一种寒梅白玉条，迥临村路傍溪桥。应缘近水花先发，疑是经春雪未消。
祈谷乐章。舒和
佚名（唐代）

玉帛牺牲申敬享，金丝鏚羽盛音容。

庶俾亿龄禔景福，长欣万宇洽时邕。
诗一首
许洞（宋代）

金釭焰短风幕斜，栖乌啼月声鸦鸦。
玉人宝瑟掩不弄，背窗红鸦飘兰花。
锦机挑字相思意，欲托南风到辽水。
黄龙梦断春意劳，渺邈音容隔千里。
因览蓬莱观雪唱和谨成二首 其一
孙觉（宋代）

重湖复岭去连延，氛霭消沈雪后天。缥缈三山浮海上，参差群玉露峰巅。

使君宴集仍侵晓，迁客登临欲判年。洒落尘怀对清绝，向来身世两翛然。
春申君
洪适（宋代）

珠履三千尽在门，争无国士解衔恩。棘门难作无遗类，死党宁闻报李园。
再蒙宠示佳什殆无遗巧勉成二章一以报佳贶一
陈与义（宋代）

诸公衮衮坐垂绅，谁信北风欺得人。
遮眼读书何用解，发颜要酒可须醇。
十年白社空看镜，万里青天一岸巾。
少待奇章到三日，试将冠盖拂埃尘。
听薛阳陶吹芦管
张祜（唐代）

紫清人下薛阳陶，末曲新笳调更高。

无奈一声天外绝，百年已死断肠刀。
赠李郢端公
方干（唐代）

非唯孤峭与世绝，吟处斯须能变通。物外搜罗归大雅，

毫端剪削有馀功。山川正气侵灵府，雪月清辉引思风。

别得人间上升术，丹霄路在五言中。
句
温庭筠（唐代）

沿涧水声喧户外，卷帘山色入窗来。自有晚风推楚浪，不劳春色染湘烟。

卓氏垆前金线柳，隋家堤畔锦帆风。门外白云何处雨，一条清涧绕溪流。
雨后同钱象先王德操王房仲游虎丘
潘之恒（明代）

客怀岑寂后，无复更寻幽。
积雨沉鲛室，新云簇虎丘。
树高能半塔，山浅亦藏舟。
为问千人坐，曾消几日愁。
缘识
宋太宗（宋代）

谁是知非便肯休，空言大道眼前头。
惟思利已浮名重，岂信功高入品流。
寒晚敬和何徵君点诗
王融（南北朝）

疏酌候冬序，间琴改秋律。如何将暮天，复值西归日。

摇落迎轩牖，飞鸣乱绳筚。烟灌共深阴，风篁两萧瑟。

虚堂无笑语，怀君首如疾。早轻北山赋，晚爱东皋逸。

上德可润身，下泽有徐辔。
山居四景 其一
惟则（元代）

林轩飞翠隔黄尘，瑶草吹香别是春。一卷《楞伽》消白昼，从教啼鸟唤游人。
读谢幼槃集
赵蕃（宋代）

自汲清泉除砚垢，树阴微息晚凉初。
个中得意谁知我，笔下忘言我羡渠。
徐梦弼以诗求芦菔辄次来韵
刘迎（金朝）

昔闻赵州老，老大犹汎爱。说法利人天，机缘不胜载。

当年镇府话，盖以小喻大。具眼领略之，于兹岂无待。

呜呼后来者，见趣远不逮。又闻东坡公，谪居饱鲑菜。

暮年海南住，几席溪山对。自馔一杯羹，老狂犹故态。

最喜霜露秋，味出鸡豚外。乃知作诗本，口腹不无赖。

风流二大士，妙处无向背。在家与出家，相投若针芥。

先生今复然，秀句笔端快。谁云修法供，游戏出狼狈。

一饱待明年，桑麻歌佩佩。
西林三十二景诗 其七 空香阁
安绍芳（明代）

高阁挂苍霭，向晚松风凉。四笔石灯青，跏趺据绳床。

天女散花来，竟夕闻空香。
静林寺
葛胜仲（宋代）

妙行堂前耸碧鲜，壶中轩外叠巑岏。山门静对清油阔，佛阁宽围碧玉寒。

蜡屐喜随谈理客，馈浆惊见字民官。开山老侃留遗像，试问何如释道安。
登城南楼
袁天麒（明代）

直上层楼步步高，天风摇曳驾鸿毛。江山认我诗情熟，星斗嫌鸿胆气豪。

亲舍霏微双眼阔，帝廷迢递寸心劳。空中点乱梅花雪，袭得清香满布袍。
张山人适见访暮归口号
姚道衍（明代）

隔水茅堂尘静，临溪松户时开。
烟碧涧边非草，云白山前是梅。
琴为知音一曲，酒缘得意多杯。
今日乘骖且去，明朝带鹤重来。
余忠肃
岳珂（宋代）

珥貂佩玉之舒徐兮。引笔行墨之丰腴兮。阅世论人以其书兮。尚可以想庆元之初兮。
出东阳道中作
方干（唐代）

马首寒山黛色浓，一重重尽一重重。

醉醒已在他人界，犹忆东阳昨夜钟。
水调歌头（次韵别张梦卿）
袁去华（宋代）

一叶堕金井，秋色满蟾宫。婵娟影里，玉箫吹断碧芙蓉。缭绕宫墙千雉，森耸觚棱双阙，缥缈五云中。郁郁葱葱处，佳气夜如虹。

日华边，江海客，每从容。青钱万选，北门东观会留侬。堪叹抟沙一散，今夜扁舟何许，红蓼碧芦丛。无地寄愁绝，把酒酹西风。
感遇九首 其二
释契嵩（宋代）

仙人白玉京，去去何缥缈。琼楼二十层，玲珑汍云表。

银湟月为二，万顷即池沼。秋来宫殿光，逗落人间晓。

空际时澄明，烟暇眇青鸟。可见不可到，所思空杳杳。
初寒在告有感
陆游（宋代）

扫地烧香兴未阑，一年佳处是初寒。
银毫地绿茶膏嫩，玉斗丝红墨渖宽。
俗事不教来眼境，闲愁那许上眉端。
数檽留得西窗日，更取丹经展卷看。
再遇汪景纯
吴梦旸（明代）

金陵乐府杜秋娘，宛转新声隐洞房。
林木尽飞江水咽，那教人听不回肠。
寒食宴提刑致语口号
苏轼（宋代）

良辰易失，四者难并。
故人相逢，五斗径醉。
况中年离合之感，正寒食清明之间。
时乎不可再来，贤者而後乐此。
恭惟提刑学士，才本天授，
学为人师。事业存乎斯民，
文章盖其余事。望之已试于冯翊，
翁子暂还於会稽。知府学士，
接好邻邦，缔交册府。
莫逆之契，义等於天伦；
不腆之辞，意勤於地主。
力讲两君之好，可无七字之诗。
欲使异时，传为盛事。
云间画鼓叠春雷，千骑寻芳戏马台。
半道已逢山简醉，万人争看谪仙来。
淮西按部威尤凛，历下怀仁首重回。
还把去年留客意，折花临水更徘徊。
借虚翁涌金门城五诗韵以写幽居之兴
杨公远（宋代）

半生迹未历江湖，闢地东郊旋剪芜。
结屋池边尘自少，莳梅窗外俗全无。
偶来啜茗谢良友，不肯趋时愧腐儒。
却笑一寒难措手，欲裨短褐拆天吴。
感春
夏鍭（明代）

五夜雕轮集，千门火树春。听儿歌丽曲，不自踏香尘。

月傍青楼久，花开紫陌新。犬戎生蓟北，羞作太平人。
再次韵
陈造（宋代）

载羽其觞，客遄于行。
归从我私，兹焉用情。
一奇搴秀，万金论士。
生世已后，识古君子。
宫倡羽随，至乐则和。
俚音间之，人谓斯何。
洁不容缁，薰不莸改。
言受此柄，劣副期待。
斯道在公，九报其章。
人徯时施，跻之阜康。
曾是伟人，而未闻政，
袖司命手，旁睨世病。
海濒埤污，苍山周遭。
觞咏翱翔，乐殊尔曹。
盍摅胸奇，焕我王度。
盍提公言，辟我贤路。
赫日中天，丽彼南山。
赓歌交修，不靦其颜。
有铅有刀，用或一切。
云龙从之，无重此别。
舟次无锡
范崇阶（清代）

山影落篷背，苍然满舵楼。千樯撑晓色，一塔界中流。

市聚城犹远，天高霜自浮。惠泉清可掬，吾欲写吾忧。
题左国宝后村
姚勉（宋代）

桃李隔墙花满园，卯君曾此赋车轩。
只今左氏庄如许，恰在东轩近后村。
十月一日将至涡口五里所遇风留宿
苏轼（宋代）

长淮久无风，放意弄清快。
今朝雪浪满，始觉平野隘。
两山控吾前，吞吐久不嘬。
孤舟系桑本，终夜舞澎湃。
舟人更传呼，弱缆恃菅蒯。
平生傲忧患，久已恬百怪。
鬼神欺吾穷，戏我聊一噫。
瓶中尚有酒，信命谁能戒。
自题端溪砚
喻良能（宋代）

吴兴青石今无闻，歙郡刷丝端可焚。
儒生谁是喜书者，安得一逢王右军。
次韵薛万象亭
李弥逊（宋代）

山上非烟霭四隅，山前梗稻绿成区。
留云有计低檐额，得月从成彻户枢。
直是春台熙远俗，聊为丰屋诗宏图。
公来日出千林迥，却笑新亭咏小湖。
偈颂四十二首
释祖先（宋代）

达磨西来事，今人谩度量。
天河争起浪，月桂不闻香。
达磨西来事，今人谩度量。
人贫智短，马瘦毛长。
天气或晴或雨，白云乍卷乍舒。
行脚汉奔南走北似信不信，老臊胡游梁历魏似有似无。
梅花杂咏二十首仿渔洋秦淮杂诗体为章黻云 其二
曹家达（清代）

蜀王旧植匝川原，肯为寻幽到水源。一片芳华楼上月，春来还照合江园。
酬陈叔裕四首
王炎（宋代）

扣关倒屣略从容，惊见文章豹管中。
水阔山遥俱倦客，花明柳暗又东风。
锦囊收拾语皆好，黄卷沉潜经可穷。
会看卧龙腾踏去，知贤吾或似庞翁。
和戴伯元李席珍菊会诗二首 其一
吴琏（明代）

老圃秋容次第开，晚山清节可谁陪。日高重影参差见，风细微香远近来。

盈把采馀陶令手，落英飧老屈原杯。枝枝朵朵重重瓣，真费天工细剪裁。
苦热和袁应祥用韦苏州乔木生夏凉流云吐华月
郭印（宋代）

桃源渺何所，不知有冬夏。
堪笑市朝儿，炎凉争代谢。
莫春朝陵西游次张石川韵十首 其九
黄佐（明代）

西湖闻道泛龙舟，紫盖黄旗照碧流。奎藻万年华宇宙，矢歌何日复来游。
次秋出月上人韵
周暕（宋代）

十指曾弹月下琴，已知太古有遗音。
三乘四谛无非道，万法千遗只此心。
得句何妨闻鼓□，□机不复有魔侵。
近来□□□□□，无奈□□三尺深。
野中
尚廷枫（清代）

雨嶂高花湿，风原灌水清。野人无瓦屋，春色自柴荆。

城远舟航至，天开鸿雁横。晚晴溪路寂，月带一星行。
林下留别道友
齐己（唐代）

住亦无依去是闲，何心终恋此林间。片云孤鹤东西路，

四海九林多少山。静坐趁凉移树影，兴随题处著苔斑。

秋来洗浣行衣了，还尔邻僧旧竹关。
杂咏一百首·志公
刘克庄（宋代）

寺甲于江左，身迎入禁中。
如何净居殿，饿杀老萧公。
竹松清荫诗
湛若水（明代）

尝闻斐君子，外节以中通。虚心应霜雪，夷险无春冬。

又闻髯大人，柔外且刚中。霜雪莫之陵，雨露无全功。

以兹庇本支，不与时芳同。遥遥念先德，毋忝尔芳踪。

若欲问圣学，诣学竹与松。何以学竹松？生理一无穷。

刚通本阳德，去去成群龙。
句
张淏（宋代）

今朝执手难言处，此去倾怀更有谁。
夏日池上
张佛绣（清代）

小亭凉气多，一榻扫烦燠。四面环清流，閒坐豁心目。

曲径转危桥，古藤蟠老木。山光当昼寒，竹色上衣绿。

时有薰风来，荷气自芬馥。幽鸟啼深林，疏花落棋局。

终日远尘氛，萧然似空谷。
自南山归口占上王阁老
周麟之（宋代）

日高风软不生尘，十月湖山暖似春。
绿绮抱来人不至，几时容我唤真真。
偕剑秋过小绿天庵访六舟上人不值
费丹旭（清代）

一曲潆洄水，危桥宛转通。人来秋雨后，门叩夕阳中。

旧梦追尘榻，新题认雪鸿。天涯健行脚，我亦感飘蓬。
惜花
韩偓（唐代）

皱白离情高处切，腻香愁态静中深。
眼随片片沿流去，恨满枝枝被雨淋。
总得苔遮犹慰意，若教泥污更伤心。
临轩一醆悲春酒，明日池塘是绿阴。
老仙平沙落雁
释居简（宋代）

楚天如纸字横斜，纸阔行疏对落霞。传得夜来沙上影，不传书信伴梅花。
河桥楼赋得群公夜宴
谭用之（五代）

芙蓉帘幕扇秋红，蛮府新郎夜宴同。
满座马融吹笛月，一楼张翰过江风。
杯黏紫酒金螺重，谈转凋珰玉麈空。
深荷良宵慰憔悴，德星池馆在江东。
句
段高（宋代）

寸心如画笔，到处写江山。
答赵心游与梭
马廷鸾（宋代）

亦有猗那颂，从谁说象贤。
振振麟趾族，煜煜锦袍仙。
礼乐三雍对，神明百世传。
王孙何处隐，芳草自连天。
春蚕行
虞俦（宋代）

今年桑叶贱如土，吴蚕戢戢多於鲁。
叶底时闻健食声，树头飒飒初来雨。
辛勤出火倏三眠，淮拟收功千万缕。
县官何忍为茧丝，女红切勿事纂组。
愚儒请遗天下衣，各使苍生有环堵。
天寒岁暮田舒翁，白发霜风吹两股。
连日酷暑异常摅闷远作
晁说之（宋代）

寒暑平分，东南之徼，
何多暍哉。远望炎洲，
近观火井，相与朝烬远夕灰。
名曰冰纨霜练，服之一缕如十袭，
远信衣冠之不能。敢疑夏祖之居会稽，
短发文身自蔽以草莱。浪婆儿，
身世世，共道常年不如是。
谁复怜北客，此日真憔悴。
深山乳虎想腾倚，清风不来空啸死。
安得人如葛稚川，脱身直下坐井底。
奈何沧海浊沸，日不敢浴，
金波自烂玉兔熟。四方上下浊氛满，
何许层冰映雕玉。苦热何不可，
浊氛端恼我。
偈颂五十一首
释大观（宋代）

久晴还雨，禾山解鼓。
久雨还晴，普化爱摇铃。
钱是足陌，物是定价，
赵州直得五年分疏不下。
经龙潭故里
蒋主孝（明代）

青山望不极，古木下斜阳。野水呼船渡，村醪倩客尝。

亲朋俱旧识，富贵两相忘。好约诸年少，看花引兴长。
二弟宰邑南海见群雁南飞因成咏以寄
张九龄（唐代）

鸿雁自北来，嗷嗷度烟景。常怀稻粱惠，岂惮江山永。

小大每相从，羽毛当自整。双凫侣晨泛，独鹤参宵警。

为我更南飞，因书至梅岭。
奉送蜀州柏二别驾将中丞命赴江陵起居…行军司马佐
杜甫（唐代）

中丞问俗画熊频，爱弟传书彩鹢新。迁转五州防御使，

起居八座太夫人。楚宫腊送荆门水，白帝云偷碧海春。

报与惠连诗不惜，知吾斑鬓总如银。
龙窟道中怀友
罗洪先（明代）

细草深松坐息机，碧山丹壑暮忘归。十年襟袂三秋隔，千里音忘一雁稀。

迟景况逢葭菼满，幽期更与菊花违。澄江淡月怀人处，不为清霜自湿衣。
十二月十四日，夜，微雪，明日早，往南溪小酌，至晚
苏轼（宋代）

南溪得雪真无价，走马来看及未消。独自披榛寻履迹，最先犯晓过朱桥。

谁怜屋破眠无处，坐觉村饥语不嚣。惟有暮鸦知客意，惊飞千片落寒条。
缘识 其五
赵炅（宋代）

如花遇雨湿泷冻，审此言谈大道中。世上几人知举措，故然不与我心同。
巫山一段云·玉线穿三穴
马钰（金朝）

玉线穿三穴，金针透九关。自然得见内容颜。云神凭朱栏。正看琼花烂熳。蓦地青衣叫唤。紫微诏下赴蓬莱。仙籍已安排。
苦旱行
苏佩（清代）

火云赤日蒸虫虫，终朝兀坐红炉中。煅不熟兮炼不死，头颅铁硬心胆雄。

我欲翻身入水府，援枹椎破龙宫鼓。蛟鼍无数横空江，胡为不助天公雨。

中田苗槁心忉忉，到处山村勤桔槔。面皮漆黑背皮脱，朱门谁悯农夫劳。

雩坛纷纷竞禳祀，禁止腥臊私上市。腐儒穷年咬菜根，官家破戒盘登鲤。

石田未获愁催租，优诏前年曾免逋。我家有租赦不到，仓箱空乏啼妻孥。

埋头祇知守章句，朝不能保遑计暮。空教经籍填心胸，生涯一样书中蠹。

自古恒心惟士能，凶荒恐与前相仍。此日沛然甘雨下，此时立看新谷登。

洁白荷花绕水阁，漫召宾僚恣欢乐。无事当先天下忧，十万苍生命寄托。
芦竹庄夜坐，寄在郡诸同学
孙元衡（清代）

雨过泾云平，风微暑气清。千寻山月上，一面海潮生。

天外有何事，世间无此情。愿言良夜永，聊以谢浮名。
三日不得过都泗堰
楼钥（宋代）

南朝何公栖禹穴，嘉遁悠然志高洁。
一朝送人都泗埭，归叹此途於此绝。
我亦何为走尘埃，数年不记几往来。
船横三日不得度，愧想高风安在哉。
菩萨蛮（去岁寿李嗣立）
郭应祥（宋代）

诞辰迟似秋三日。草堂已有新凉入。鬓绿未全霜。欣然把一觞。

吟松新纳禄。共享清闲福。两个老人星。君家难弟兄。
金陵雪中
刘过（宋代）

风幻寒威夜扑人，晓看云脚四垂阴。
牧羝塞上功名泪，骑马蓝垂竄逐心。
冷面不春愁菀结，冻须如铁恐萧森。
书炉醉拨灰为子，不为间思暖帐金。
开元后乐
薛逢（唐代）

莫奏开元旧乐章，乐中歌曲断人肠。
邠王玉笛三更咽，虢国金车十里香。
一自犬戎生蓟北，便从征战老汾阳。
中原骏马搜求尽，沙苑年来草又芳。
九日绝句七首依韵奉答许存札教授 其七
刘崧（元代）

佳菊那能采，茱萸兴不忘。商船向南去，凭与问浔阳。
用金克家韵赋梅花
吴芾（宋代）

我赋梅花逼古人，人疑和靖是前身。
只思长向花前醉，不厌闲前树下频。
俗眼但知夸洁白，老怀端是爱清真。
大家管领须宜早，莫待飘零作地茵。
二月二日太常致斋晨起呈景仁次道二同舍
司马光（宋代）

官舍春萧瑟，朝来尚薄寒。
人虽繁陌上，尘不近门端。
已负踏青约，仍无举白欢。
凭君御沟上，试折柳条看。
长乐亭留别
白居易（唐代）

灞浐风烟函谷路，曾经几度别长安。昔时蹙促为迁客，

今日从长自去官。优诏幸分四皓秩，祖筵惭继二疏欢。

尘缨世网重重缚，回顾方知出得难。
平时兄弟间十三章四句送定叟弟之官桂林
张栻（宋代）

闻之元城公，南州宜止酒。
止酒纵未能，少饮还得不。
铁锁桥
超远（清代）

万山谁划断，一水界东西。地旷风逾急，天低云易迷。

半空横铁索，千尺跨虹霓。我欲桥边宿，江猿休夜啼。
明发南屏
杨万里（宋代）

新晴在在野花香，过雨迢迢沙路长。
两度六朝今结局，一生行客老还乡。
犹嫌数骑傅书札，剩喜千山入肺肠。
到得前头上船处，莫将白发照沧浪。
次韵重九之什 其一
商倚（宋代）

英豪献策广庭中，问辨纷纷似叩钟。名奏九重书密上，士欣千载运亲逢。

莺鸣定获乔林乐，凤举应容众羽从。盛世文章由此变，坐看风俗反醇浓。
绝句六首 其五
郭翼（元代）

芣苢新生盖地面，辛夷高开满上头。生憎雨恶兼风恶，转益朝愁复暮愁。
送石与德孺
李处权（宋代）

坡老仇池安在哉，佛家鹫岭解飞来。
但令气象侔冲霍，可要孤高切斗魁。
涡处正堪承雨露，浪中莫使长莓苔。
明窗净几无尘入，想对诗翁墨沼开。
燕兮歌
徐侨（宋代）

燕兮燕兮，颉颃于飞。
语呢喃兮声哲支，居慕贤兮身缁衣。
高明依栖兮王谢侪其主，去来有节兮春秋兮其旅。
良时赓歌兮对尔吟哦，清燕论文兮聆尔话语。
燕兮燕兮其禽乎，其禽之嘉宾欤。
守居园池杂题·南园
文同（宋代）

农桑乘晓日，凌乱如碧油。
紫椹熟未熟，但闻黄栗留。
远游十首
韩元吉（宋代）

巨轴载厚地，沈沈惟九幽。
日月所不烛，鬼神或拘囚。
负臣与支所，亦为舜禹忧。
靦彼世上儿，对面行奸偷。
国章幸可脱，天刑此焉投。
寄成都籧道人
陆游（宋代）

卖药锦城中，烧丹雪山麓。
石窦取鹅管，玉床收箭镞。
紫云晨覆鼎，白虹夜穿屋。
鬼神严厉守，沆瀣勤沐浴。
此士真可人，高简遗世俗，江头十年别，颜色尚在目。
使来每寄声，喜我淡无欲。
灵剂何必多，分饷一黍足。
赠山涛诗
司马彪（魏晋）

苕苕椅桐树，寄生于南岳。上凌青云霓，下临千仞谷。

处身孤且危，于何托余足。昔也植朝阳，倾枝俟鸾鷟。

今者绝世用，倥偬见迫束。班匠不我顾，牙旷不我录。

焉得成琴瑟，何由扬妙曲。冉冉三光驰，逝者一何速。

中夜不能寐，抚剑起踯躅。感彼孔圣叹，哀此年命促。

卞和潜幽冥，谁能证奇璞。冀愿神龙来，扬光以见烛。
扬子舟中望鹅鼻山时闻黔南消息
王逢（元代）

山环芙蓉城，私怪鹅鼻状。奔涛锁长薄，大石凛相抗。

势雄千军垒，气敚万钟藏。草树春不蕃，莓苔滑难傍。

刚风过灵雨，复值桃花涨。破暝鸥鹭盘，乘阴龙鱼王。

飘鼓一苇间，揽之胆增壮。谢安晋元臣，岂局江海量。

苍生方颠连，其敢遂疏放。黔阳百粤地，黄雾吹虎韔。

再观神秀姿，不止西北向。焞焞苍精出，闪闪白月漾。

三叫冯夷宫，吾奚独惆怅。
阿济克鸠
乔重禧（清代）

玲珑山势俯崇冈，浩浩平沙接大荒。天辟围场资羽猎，地临绝塞走名王。

养茸麋鹿呼群衍，得气骅骝恋草香。六合一家还肄武，雄文应陋汉《长杨》。
和邻几六月十一日省书事
司马光（宋代）

长夏金正伏，火意尤骄盈。
夫子寓官舍，无术逃烦蒸。
轩窗豁四寓，灭去壁上灯。
紵衣不可亲，羽扇安能胜。
濯泉泉已温，抚簟簟可憎。
万叶悄无风，但有飞蚊鸣。
六府燥不濡，喉舌烟尘生。
摄衣起徐步，四顾天正晴。
云汉浅欲涸，箕毕徒纵横。
忽思终南巅，秀出秦云青。
上有长松林，蔽日深杳冥。
下有万仞壑，含蓄太古冰。
安得蹑轻屐，仗策缘峥嵘。
挂冠芙蓉阙，结屋高崖棱。
回视万钟禄，飘撇如飞蝇。
龙池寺
喻良能（宋代）

发轫资福山，弭辔龙池寺。
杪春新雨足，老红围穉翠。
溪流素縠寒，山色青罗腻。
拄颊坐移晷，此意谁能会。
礼部蒋侍郎挽词五首 其二
胡宿（宋代）

香案经为吏，甘泉预侍晨。衣冠亲雉尾，章疏动龙鳞。

当世高人物，诸公满搢绅。忽闻捐几杖，万恨只酸辛。
文登蓬莱阁下石壁千丈为海浪所战时有碎裂淘洒岁久皆圆熟可爱土人谓此弹子涡也取数百枚以养
苏轼（宋代）

蓬莱海上峰，玉立色不改。
孤根捍滔天，云骨有破碎。
阳侯杀廉角，阴火发光彩。
累累弹丸间，琐细成珠琲。
阎浮一沤耳，真妄果安在。
我持此石归，袖中有东海。
垂慈老人眼，俯仰了大块。
置之盆盎中，日与山海对。
明年菖蒲根，连络不可解。
倘有蟠桃生，旦暮犹可待。
乡君子肯堂董君分教贵溪作诗奉寄
戴表元（宋代）

舟车亦日千余里，笔砚清风二百年。
开口人知宗洛派，举头身欲近闽天。
絺袍凉拥松皮几，桂酒春浮药玉船。
犹有英髦卧空谷，间将名字访华颠。
题杜少陵小影次韵柳文肃
陈献章（明代）

孟子诗肩高耸山，杜陵谈笑古风还。世间还对忧时画，美酒花前已破颜。
少传期集琪林徐道士馆得青字
黎民表（明代）

采药何时返，乘风此暂停。入门桐树长，到院薤丛青。

碧海藏城市，瑶坛见日星。过逢元胜侣，能为写黄庭。
江山道中杂诗 其一
托浑布（清代）

一舟四面浸澄空，月色波光上下同。怪底邻船筝笛静，怕他龙女出珠宫。
芙蓉花边燕客歌
邓雅（元代）

朝见芙蓉开，暮见芙蓉老。韶光似箭不少留，镜里朱颜岂长好。

主人留客多欢情，玉壶置酒花前倾。群公掉头不肯饮，何如莫向花边行。

尊中有酒能尽醉，花亦向人取欢意。酒阑斫剑歌莫哀，明年花发应重来。
甘州
刘沆（宋代）

万一云

爱累累、万颗贯骊珠，特地写幽芳。想黄昏云淡，夜深人静，清影横窗。冷澹一枝两叶，笔下老秋光。参透圆明相，日观开荒。

最是柔髭修梗，映风姿雾质，雅趣悠长。更淋漓草圣，把玩墨犹香。珍重好、卷藏归去，枕屏间、偏称道人床。江南路，后回重见，同话凄凉。
寄清溪道者
齐己（唐代）

万重千叠红霞嶂，夜烛朝香白石龛。

常寄溪窗凭危槛，看经影落古龙潭。
梁元帝引谚论占雨
佚名（隋代）

雨月额千里赤。
过宜宾见夷中乱山
苏辙（宋代）

江流日益深，民语渐已变。
岸阔山尽平，连峰远非汉。
惨惨瘴气青，薄薄寒日暖。
峰峦若崖石，草木条干短。
遥想彼居人，状类麏鹿窜。
何时遂平定，戍卒従此返。
临江仙
蔡伸（宋代）

仙品不同桃李艳，移来月窟云乡。幽姿绰约道家妆。绿云堆髻，娇额半涂黄。

可但乍凉风月下，饶伊独占秋光。雨中别有恼人香。错教萧史，肠断忆巫阳。
浪淘沙·鹤外倚楼看
魏了翁（宋代）

鹤外倚楼看。云颭晴天。天高鸡犬碍云关。掉臂双仙留不彻，还任人间。客佩振珊珊。来贺平安。年年直待卷灯还。似是天公偏著意，占破春闲。
主人司空后亭牡丹
孙鲂（唐代）

佳卉挺芳辰，夭容乃绝伦。望开从隔岁，愁过即无春。

体物真英气，馀花似庶人。蜂攒知眷恋，鸟语亦殷勤。

况在豪华地，宁同里巷尘。酷怜应丧德，多赏奈怡神。

忌秽栽时土，尝甜折处津。绕行那识倦，围坐岂辞频。

入梦殊巫峡，临池胜洛滨。乐喧丝杂竹，露渍卯连寅。

饮兴尤思满，吟情自合新。怕风惟怯夜，忧雨不经旬。

栏槛为良援，亭台是四邻。虽非能伐性，争免碍还淳。

斗艳何惭蜀，矜繁未让秦。私心期一日，许近看逡巡。
题吕员外棠岱岳春云图
夏原吉（明代）

岱岳嵯峨耸碧空，春来云气几千重。轮囷晓度天门外，缥缈时悬日观东。

岂是无心闲出岫，应知有意欲从龙。迢迢游宦思亲者，何独凭高望不穷。
北台
宋庠（宋代）

城堞俯漳湍，关河远近看。
晓山天外紫，秋日雾中寒。
短鬓却成葆，孤心转似丹。
萧家穷僻地，归去养衰残。
春夜无睡，思虑纷扰
杨万里（宋代）

不堪万虑搅中肠，打破愁城入醉乡。
酒力尽时还又动，春宵短後却成长。
浮思闲念纷无数，飞絮游丝遍八荒。
看到东窗窗欲白，忽然一梦到羲皇。
燕城读史
罗公升（宋代）

秦王手创万世业，四海不足充侈心。
孝文田家眼孔小，露台欲作悭百金。
咏美人昼眠
徐熥（明代）

金钗斜欲溜，玉枕倦相依。瞢腾含媚眼，展转皱罗衣。

汗沾香粉腻，幔隔黛痕微。梦只萦闺阁，不逐楚云飞。
绝句九首
张耒（宋代）

树头三唱鸡宾日，门外斜行雁寄书。
十月江城霜霰薄，满山林叶乱蓝朱。
吟
富春沙际鬼（唐代）

陊江三十年，潮打形骸朽。家人都不知，何处奠杯酒。
送司功入京
曲崇裕（唐代）

崇裕有幸会，得遇明流行。司士向京去，旷野哭声哀。
汪发强中见遗佳篇笔势高妙且从仆求诗以归辄
毛滂（宋代）

落落湖边松，济济松下风。
冷然入君怀，萧飒诗脾中。
清露泻笔端，一扫浮埃空。
以遗愚参军，仅免按剑凶。
三年耳目昏，此语岂易逢。
亦岂务炳粮，邂逅乃自王。
归囊一钱尽，足用仍三冬。
他年太羹熟，宁俟盐酷供。
醉蓬莱
杨无咎（宋代）

正才过七夕，又近中元，素秋时候。月皎风高，渐凉生襟袖。灏气澄凝，是谁清白，应此□□秀。味洗膏粱，才侔沈谢，三朝勋旧。

好是新来，日临连帅，化格黔黎，政归仁厚。早祷群祠，有雨随车骤。愿与寰区，共资膏泽，岁岁称眉寿。孝感灵泉，涓涓不绝，斟为醇酎。
封御史邢翁八十双寿二首 其二
于慎行（明代）

双闱同拜玉函封，寿帙今开第九重。青鸟日随王母侍，白云常满丈人峰。

已看庭际翔三凤，更向垆边跨两龙。欲问齐眉吴市隐，千秋谁许继高踪。
点绛唇 青梅永宁时作
元好问（金朝）

玉叶璁珑，素妆不趁宫黄媚。谢家风致。最得春风意。手把青枝，忆得斜横髻。西州泪。玉觞无味。强为清香醉。
田园 其五
徐瑞（宋代）

屋山东南偏，手种一区芋。炎炎六七月，挈瓶事灌注。

兹焉有佳思，役役不知暑。寒夜羹玉糁，聊用娱岁暮。
咏怀
陈毓瑞（清代）

剑匣诗囊伴此身，登楼喜说摘星辰。观书只为寻良友，磨镜惟悲照古人。

青鸟不来增别恨，白驹空过诉前因。新添多少沧桑感，毕竟苍生问鬼神。
次韵方教采芹亭
方岳（宋代）

亭与樵岚一样新，诗书不受世间尘。
清风明月来无尽，不在溪山只在人。
山中吟
释文珦（宋代）

适俗岂吾志，归山存杖藜。
渔樵日来往，岩崖恣攀跻。
惜笔改新术，滋兰因故畦。
忘机旧猿鹤，偏近座边栖。
蓦山溪 中州乐府
张中孚（金朝）

山河百二，自古关中好。壮岁喜功名，拥征鞍、雕裘绣帽。时移事改，萍梗落江湖，听楚语，厌蛮歌，往事知多少。苍颜白发，故里欣重到。老马省曾行，也频嘶、冷烟残照。终南山色，不改旧时青，长安道，一回来，须信一回老。
次曹时中晓发鸡关韵
周瑛（明代）

路同函谷险，江比渭川雄。月白鸡声早，天寒木叶空。

客途方浩渺，夷落少光融。独有朝宗念，随流日夜东。
各东西
张籍（唐代）

游人别，一东复一西。出门相背两不返，惟信车轮与马蹄。

道路悠悠不知处，山高海阔谁辛苦。远游不定难寄书，

日日空寻别时语。浮云上天雨堕地，暂时会合终离异。

我今与子非一身，安得死生不相弃。
过浯州寄同年董节判硕通
李士瞻（元代）

大科贤士浯州判，素节清风满画川。款段总随沙草瘦，甘棠只许后人传。

往时同忝三场约，为子今留万里船。但使姓名通帐下，敢劳骑马到江边。
送憔凤之终南山
释希昼（宋代）

阙内寒生早，南山万木凋。
长空人望绝，积雪独寻遥。
静息非同隐，间吟忽背樵。
几侵峰顶月，相念起中宵。
集趣轩
陈聿（宋代）

宇宙同无穷，景物各有趣。
心目要领略，未始为细故。
山僧彻障蔽，便得江山助。
远迩入盼睐，左右供指雇。
千容与万态，不约相与遇。
何须更登眺，便可休杖履。
一览既无余，怀抱良以悟。
欲图无妙笔，欲咏无奇句。
聊为揭佳名，於焉赏心寓。
和太素早春书事忆游京国
田锡（宋代）

新年吟咏喜经旬，金粟山边渭水滨。
微雪尚妨天气暖，衰林先让鸟声春。
牵情但恨梅花谢，醒酒空思桂蠹辛。
深感相将游汴水，梦中杨柳已迷人。
述怀三首 其三
谭处端（元代）

天机深远少人知，一粒刀圭午上持。雾卷古潭秋静夜，云收碧嶂月明时。

蛟龙纵得囚离鼎，猛虎擒来锁坎池。炼就仙丹超造化，去奔蓬岛擅真师。
醉中排闷 其二
谢逸（宋代）

春来莫学虎头痴，趁取风光二月时。剩觅吴笺呼阿买，醉中准拟写新诗。
渡河
罗淇（清代）

未得探源去，先成击楫过。夕阴寒白日，秋色淡黄河。

八月灵槎路，千年《瓠子歌》。东流终不息，向晚水增波。
登楼
赵汝鐩（宋代）

地卑梅雨湿，气压篆烟低。
熟是披襟处，高楼百尺梯。
奉酬翁文尧员外神泉之游见寄嘉什
黄滔（唐代）

含鸡假豸喜同游，野外嘶风并紫骝。松竹迥寻青障寺，

姓名题紫白云楼。泉源出石清消暑，僧语离经妙破愁。

争奈爱山尤恋阙，古来能有几人休。
青牛岭高绝处有小寺人迹罕到
苏轼（宋代）

暮归走马沙河塘，炉烟袅袅十里香。
朝行曳杖青牛岭，崖泉咽咽千山静。
君勿笑老僧，耳聋唤不闻，百年俱是可怜人。
明朝且复城中去，白云却在题诗处。
赐枢密院楼炤
赵构（宋代）

朕念邦家历万几，幸卿相与久维持。孜孜广道诹询处，蹇蹇封维纳诲时。

半世奇勋惟我重，一生忠节自天知。南归奚事将为赠，金石诗篇壮羽仪。
绝句六十四首
张伯端（宋代）

徒施巧伪为功力，认取他家不死方。
壶内旋添留命酒，鼎中收取返魂浆。
南池
陆游（宋代）

二月莺花满阆中，城南搔首立衰翁。
数茎白发愁无那，万顷苍池事已空。
陂复岂惟民食足，渠成终助霸图雄。
眼前碌碌谁知此，漫走丛祠乞岁丰。
挽赵秋晓
胡骏升（宋代）

父子同年录，云霄步武高。
功名方梦蚁，宇宙适交鳌。
岩壑淮南隐，诗文太白豪。
九泉不可作，几些续离骚。
赠刘钦执
顾璘（明代）

刘君十五攻文章，胸次隐隐含星芒。射策甲科屡摧挫，上书太星空昂藏。

落魄尘埃少相识，日抱阴符事黄石。严生卖卜不论钱，匡子传经徒凿壁。

生乎顾我长开颜，相思来过天台山。入门正值新酒热，烂醉共话烟云间。

夜长风狂银烛冷，雪花洒面衣斓斑。劝君且莫求神仙，武陵桃花迷岁年。

劝君且莫星剑术，五侯骄贵轻才贤。诗书满腹不饿死，古来豪杰尽如此。

君不见商王图画求宰臣，直是穷岩版筑人。
张仲通追赋洛中杂题和尝历览者六章其六蕲竹
梅尧臣（宋代）

顋肥节脑瘦，蕲水长笛材。
洛阳袁氏坞，此竹旧移来。
雪霰饱已久，窍星谁为开。
与君作龙吟，吹发江南海。
偈二首 其二
张商英（宋代）

久向黄龙山里龙，到来只见住山翁。须是背触拳头外，别有灵犀一点通。
偈五首 其二
释志璿（宋代）

不休去，不歇去，业识忙忙去。七颠八倒去，十字街头闹浩浩地声色里坐卧去。

三家村里盈衢寒路荆棘里游戏去，刀山剑树劈腹剜心镬汤炉炭皮穿骨烂去。
楚霸王墓
史恩培（清代）

休将神圣例英雄，抔土残碑已不同。埋伏拌当韩十面，宽仁宜不舜重瞳。

何伤刓印封诸将，不悔分羹释太公。迁固汉臣多曲笔，岂真纪录尽由衷。
买屐
陆游（宋代）

一雨三日泥，泥乾雨还作。
出门每有碍，使我惨不乐。
百钱买木屐，日日绕村行，东阡与北陌，不间阴与晴。
青鞋岂不佳，要是欠耐久；何当踏深雪，就饮湖桥酒？
玉华宫用杜子美韵
李纲（宋代）

阿房但遗基，铜爵亦飘瓦。兹宫制何朝，栋宇妙天下。

溪山最清绝，画手不可写。于今黍离离，客过泪如洒。

乃知营宫殿，徒以业力假。起灭犹浮沤，聚散齐一马。

如何世间士，天运欲持把。此理贯古今，宜有知之者。
六巡使见示长句却寄 其一
觉罗雅尔哈善（清代）

愧非磊落青云士，快读缠绵白雪歌。遥想登楼吟眺处，乡心应较月明多。
题束季博山园二十首·安乐窝
牟巘五（宋代）

冷石眠夏天，冰室透毛骨。
所以安乐窝，大暑苦不出。
耕图二十一首·舂碓
楼璹（宋代）

娟娟月过墙，簌簌风吹叶。
田家当此时，村舂响相答。
行闻炊玉香。会见流匙滑。
更须水转轮，地碓劳蹴蹋。
舟至合江度周卿以诗相迓次韵
魏了翁（宋代）

雨满长空水拍畴，荔香松色倚江流。
半窗灯火千年梦，万里风江一叶舟。
谩道班卿若仙去，谁知谢傅正同忧。
西归待我期相告，横被风师三日留。
垂虹晚望
释法照（宋代）

老眼青青望洞庭，虹垂断岩月初生。
滔滔桥下无情水，不为吴王洗甲兵。
袁州庆丰堂十闲咏
祖无择（宋代）

扁舟宾客少，闲作道家装。
迹静心还静，逍遥觉日长。
旅中送人归九华
许棠（唐代）

分与仙山背，多年负翠微。无因随鹿去，只是送人归。

顶木晴摩日，根岚晓润衣。会于猿鸟外，相对掩高扉。
绝句六十四首
张伯端（宋代）

调和铅汞要成丹，大小无伤两国全。
若问真铅是何物，蟾光终日照西川。
钱塘江野渡遇盗
李寄（明代）

江路不容刀，中流盗兴豪。索金知未厌，赠以句萧萧。
【越调】柳营曲_和听雪酒半
徐再思（元代）

和听雪酒半醒，月三更，怪梅花唤回鹤梦惊。蚕叶纵横，龙甲琮唤，寒粟
玉楼生。灞陵桥人有诗成，剡溪中谁驾舟行？光涵虚室明，寒扑小窗轻，柳絮冷
无声。　春情
投木桃，报琼瑶，风流为听紫凤箫。云挽金翘，香沁鲛绡，春在两眉梢。带
明月门扇低敲，近秋千花影轻摇。奶娘还问着，小玉会搬挑，教，推道把夜香烧。
和吴侍郎龙门宝应寺设斋
宋庠（宋代）

阙塞千岩入画图，八关修供柅征车。
半斤运泰贤将用，不二门深疾始除。
香钵净羞熏宝席，法螺仙曲逗晴虚。
从兹定许陪登觉，肯效区区栗里舆。
织图二十四首·一眠
楼璹（宋代）

蚕眠白日静，鸟语青春长。
抱胫聊假寐，孰能事梳妆。
水边多丽人，罗衣踏春阳。
春阳无限思，岂知问农桑。
水调歌头·今夕出佳月
何大圭（宋代）

今夕出佳月，银汉泻高寒。风缠云卷，转觉天陛玉楼宽。疑是金华仙子，又喜经年药就，倾出玉团团。收拾江河影，都向镜中蟠。横霜笛，吹明影，到中天。要令四海瞻望，千古此轮安。何岁何年无月，唯有谪仙著语，高绝不能攀。我欲唤空起，云海路漫漫。
离城中
张镃（宋代）

雨后溪流尔许深，枕堤楼阁静沉沉。
暂来殊郁登临恨，欲别难禁去住心。
倚槛乍离桥百尺，系船犹恋柳千寻。
黄错最喜林端月，影掠波寒彻底金。
六铢五首
白玉蟾（宋代）

人间百春秋，天上一昼夜。
六丁驱日轮，长过咸池下。
寄新头陀
周贺（唐代）

见说北京寻祖后，瓶盂自挈绕穷边。相逢竹坞晦暝夜，

一别苕溪多少年。远洞省穿湖底过，断崖曾向壁中禅。

青城不得师同住，坐想沧江忆浩然。
柳洲种柳歌 其二
丁维时（清代）

自眠自起影鬖鬖，仿佛灵和殿外看。莫使行人肆攀折，春风留取护吟鞍。
偈颂一百二十三首
释普度（宋代）

忆昔当年错访寻，被他用尽毒肝心。
赚来赚到凌霄顶，火冷云寒恨转深。
冤可解，不可结，
必竟如今甚时节。打拳何似吃拳时，
此理明明向谁说。旋汲龙渊万丈深，
烂煮茶翻白雪。